 

**בבית הדין הצבאי המחוזי**

**במחוז שיפוטי מרכז**

בפני כבוד ההרכב: סא"ל שאול ארבל - אב"ד

רס"ן וכיטוב ברוך- שופט

רס"ן ראובן מוטי- שופט

בעניין: התובע הצבאי (ע"י ב"כ, סגן תכלת מרדכי פייגנסון)

נגד

הנאשם: X/XXX רב"ט מ' ר' (ע"י ב"כ, עו"ד אילן כץ)

**גזר – דין**

הנאשם הורשע על פי הודאתו בשתי עבירות של פגיעה בפרטיות, לפי סעיפים 2(3) ו-5 לחוק הגנת הפרטיות, התשמ"א – 1981, בשתי עבירות של מעשה מגונה, לפי סעיף 348(ג) לחוק העונשין, התשל"ז (להלן: "חוק העונשין"), ובעבירה של שיבוש מהלכי משפט, לפי סעיף 244 לחוק העונשין.

על פי עובדות כתב האישום המתוקן, ביום 30.12.2021, בבסיס יחידתו, ישב הנאשם בצוותא עם מספר אנשים בניהם נפגעות העבירה. בסמוך לשעה 23:00, פנו נפגעות העבירה (סמל ט' פ' וטור' נ' ס' למקלחות. לאחר שהן עזבו את המקום, הנאשם התקשר אליהן וביקש מהן להודיע לו כשהן מסיימות להתקלח. לאחר שיחה זו, הלך הנאשם אל תאי המקלחות של החיילות ביחידה, והתקין בחלון מבנה המקלחות מצלמה אלחוטית. הנאשם התקין את המצלמה בכוונה לצלם דרכה צילומים אינטימיים של החיילות. בנוסף, חיבר הנאשם למצלמה כרטיס זיכרון נייד במטרה לשמור לעצמו תיעוד של הצילומים האינטימיים.

זמן מה לאחר מכן, צילם הנאשם באמצעות המצלמה בתאי המקלחות את רב"ט ג' ב' אשר היתה לבושה וצחצחה שיניים. לאחר שרב"ט ג' ב' יצאה מתאי המקלחות, נכנסו סמל ט' פ' וטור' נ' ס' אל המקלחות כשהן לבושות. טור' נ' ס' הבחינה כי על אדן החלון ממוקמת המצלמה שהתקין הנאשם. טור' נ' ס' תפסה את המצלמה בידיה, הבחינה כי היא דולקת ומצלמת, כיבתה אותה והוציאה ממנה את כרטיס הזיכרון.

על פי עובדות פרט האישום השלישי עולה, כי ביום 30.12.2021, מיד לאחר שהתגלה כי טור' נ' ס' איתרה את המצלמה, פנה הנאשם לחייל אחר אשר אחז בה ולנטל את כרטיס הזיכרון. הנאשם, הטעה את הגורמים, השונים (מצ"ח והמפקדים) אשר הגיעו לחפש את כרטיס הזיכרון והרחיק אותם מהמקום בו אותר כרטיס הזיכרון.

עוד עולה, כי עת התגורר הנאשם יחד עם אימו ואחותו רב"ט ש' ר', ביום 31.12.2020, נכנס הנאשם לחדר המקלחת בביתו, והתקין מצלמה בעוד שעדשת המצלמה מכוונת אל תא המקלחת. זמן קצר לאחר מכן, נכנסה רב"ט ש' ר' אל חדר המקלחת כדי להתקלח. הנאשם צילם את רב"ט ש' ר' בסרטון וידאו, בהיותה עירומה, ובעת שהתקלחה, בלא ידיעתה. הנאשם מיקד את הצילום בפלג גופה התחתון ובאיבר מינה. לאחר מכן, צילם הנאשם תמונות תקריב מהסרטונים האמורים. צילומים אלו התמקדו בחזה ובאיבר מינה של רב"ט ש' ר'. עוד עולה, כי ביום 07.08.2021, נכנסה רב"ט ש' ר' לחדרה, בעוד שהיא לבושה בחלוק רחצה. או אז, צילם הנאשם את רב"ט ש' ר' סרטון וידאו ותמונה כאשר היא ישובה על מיטה.

על פי הפרטים הנוספים, בין החודשים נובמבר לדצמבר 2021, במספר הזדמנויות שונות, עת שוחח הנאשם עם טור נ' ס', וכחלק ממהלך השיחה, העיר הנאשם הערות מיניות אודות גופה של טור' נ' ס'. בחלק מההזדמנויות העיר הנאשם את אותן ההערות לצד חיילים נוספים.

על פי הערכת המסוכנות עולה כי "שילובם של הגורמים הסטאטיים, הדינאמיים, המבוססים על הספרות המקצועית בתחום הערכת המסוכנות המינית וההתרשמות הקלינית, מצביעים כל כך שרמת המסוכנות המינית הינה **בינונית**".

הנאשם פגע במספר נפגעות עבירה שונות, באזורים שונים בחלק מהפעמים בבסיס צבאי ובתוככי היחידה, ובחלק אחר בתוך ביתו ממש. הפגיעה הקשה בנפגעות העבירה, לרבות ההשפעה עליהן וההשלכות על המשך חייהם היא משמעותית ביותר. הן נוכח המיקום והתחכום במעשי הנאשם והן נוכח מיקום ביצוע העבירות. נפגעות אלו, חיילות אלו, נמצאות בשירות הצבאי לא מתוך בחירה אלא מתוך חובת החוק ועל צה"ל בכלל ועל בתי הדין בפרט עומדת החובה למגר תופעות מכוערות כמו המקרה דנן.

על הפגיעה הקשה בנפגעות עבירה בעקבות חדירה לפרטיותן כבר נקבע כי "צנעת הפרט היא זכותו של אדם. היא משקפת את כבודו... היא, ואולי בעיקר היא ממחישה את "מותר האדם מן הבהמה" (קהלת ג' יט')" (ע/55/06 **התובע הצבאי הראשי נ' רב"ט גבאי** (2006)).

הוטעם גם, כי "חדירה לפרטיות כל אדם בדרך של צפייה בו, ברגע אינטימי ומביך, בין שתועדה ובין שלא, מגלמת פגיעה קשה בכבודו ובפרטיותו של כל אדם ומסבה לו נזק קשה, אף בלא הפצת התמונות או הסרטונים" (ע37/15 **סמל מולה נ' התובע הצבאי הראשי** (2015))".

הצדדים הציגו בפנינו הדר טיעון אשר הוא פרי של הליך גישור ממושך. במסגרת ההסכמות שקלו הצדדים מחד את חומרת המעשים, הפגיעה בערכי השירות המשותף, הפגיעה בנפגעות העבירה. מאידך גיסה, שקלו הצדדים את וויתור ההגנה על הטענות הראייתיות השונות והמשמעותיות (כלשון הצדדים), עוד שקלו את החיסכון בעדויותיהן של נפגעות העבירה, לקיחת האחריות על ידי הנאשם בבית הדין ואת הטיפול השיקומי שעבר. כמו כן, מסרה התביעה כי נפגעות העבירה סבורות כי ההסדר ראוי אך שתיים מנפגעות העבירה סמל ט' פ' וטור' נ' ס' סבורות כי הרכיב העונשי הנוגע לפיצוי במסגרת ההסדר הוא נמוך אך התביעה מצדה לא עתרה לשנות רכיב זה במסגרת הצגת ההסדר.

לאחר ששקלנו את כלל הרכיבים השונים, ואף שקלנו את התייחסות נפגעות העבירה לכלל הרכיבים וכן לעניין גובה הפיצוי, סברנו כי מדובר בהסדר ראוי ומאוזן אשר משקף נכונה את כלל השיקולים הרלוונטיים שהוצגו בפנינו. נוכח הכלל כי ככל יש לכבד הסדרי טיעון, לא מצאנו לסטות מהסכמת הצדדים הנוגעות אף לרכיב הפיצוי. סברנו כי רכיב הפיצוי הינו רכיב עונשי נוסף אשר אין מקום לסטות בו מהסכמת הצדדים וזאת בראי כיבוד הסדרי טיעון. נאמר מיד כי אין בדבר זה בכדי למנוע מנפגעות העבירה לנקוט צעדים משפטיים אחרים כנגד הנאשם בעקבות המעשים אותם ביצע כנגדם.

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשם נגזרים, אפוא, העונשים הבאים:

1. **שבעה (7) חודשי מאסר לריצוי בפועל, בניכוי הימים אותם ריצה מיום 31.12.2021 ועד ליום 06.01.2022, ובנוסף החל מיום 22.09.2022 ועד היום.**
2. **שבעה (7) חודשי מאסר על תנאי למשך שלוש (3) שנים, והתנאי הוא שהנאשם לא יעבור כל עבירה לפי סימן ה' לפרק י' לחוק העונשין, התשל"ז-1977.**
3. **שבעה (7) חודשי מאסר על תנאי למשך 3 שנים, והתנאי הוא שהנאשם לא יעבור כל עבירה לפי החוק למניעת הטרדה מינית, התשנ"ח-1998, או כל עבירה בעלת יסוד של פגיעה בסדרי שלטון ומשפט.**
4. **פיצויים על סך אלף (1,000) ₪ שישולמו לכל אחת מנפגעות העבירה הבאות: רב"ט ג' ב', טור' נ' ס' סמל ט' פ'. על פי הצהרת הצדדים בפנינו, הנאשם העביר סכום זה למתלוננות, עובר למועד גזר הדין.**
5. **פיצויים על סך אלפיים חמש מאות (2,500) ₪ שישולמו לנפגעת העבירה רב"ט ש' ר'. על פי הצהרת הצדדים בפנינו, הנאשם העביר סכום זה למתלוננת, עובר למועד גזר הדין.**
6. **הורדה לדרגת טוראי.**

לעניין בקשת התביעה לחילוט הרכוש שנתפס כרכוש אשר שימש לביצוע העבירה. לאחר ששמענו את טענות הסנגור, סברנו כי נוכח העובדה כי בכלל המוצגים נעברו העבירות אשר יוחסו לנאשם בכתב האישום, כאשר באחד מהמוצגים (בכרטיס הזיכרון) אף מעבר לעבירות המין שיוחסו לו, השתמש הנאשם לצורך שיבוש מהלכי החקירה, אין מנוס אלא מלהורות על חילוט המוצגים כולם בהתאם לדין.

אשר על כן, אנו מורים על חילוט המוצגים הבאים:

1. מכשיר סלולארי מסוג "גלקסי אדג' 7".
2. מכשיר סלולארי מסוג "אייפון 11".
3. מצלמה אלחוטית מסוג "מיני קמרה"
4. כרטיס זיכרון.
5. **זכות ערעור כחוק.**
6. **ניתן היום, כ"א בחשוון התשפ"ג, 15.11.2022, והודע בפומבי ובמעמד הצדדים.**

\_\_\_\_\_\_\_\_\_\_\_­\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופט אב"ד שופט